
Esselamu alejkum. Zamolio bih da mi napišete šta i ko je Dedždžal i šta će on raditi ?


* 
* 
* 
* 
* 
* 
* 

 
Šta i ko je Dedždžal i šta će on raditi ?

Alejkumusselam. Jedan od velikih predznaka Sudnjeg dana je pojava Dedždžala. Dedždžal će biti izvor kufra i zablude, od njega će doći fitne i smutnje. Na njega su poslanici upozoravali svoje narode, opominjali svoje ummete i opisali ga vidljivim i jasnim osobinama. Na njega je upozorio i naš ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, i opisao ga svom ummetu osobinama koje se ne mogu sakriti nikom ko oči ima.  

Prenosi Enes, radijallahu anhu, da je Poslanik, sallallahu alejhi ve sellem, rekao: Nema nijednog poslanika, a da svoj ummet nije upozoravao na ćoravog lažljivca, on je, doista, ćorav, a vaš Gospodar nije ćorav, a među njegovim očima je napisano “kafir” (ك ف ر )”. ***[Hadis](https://pitajucene.com/search/Hadis/questions/ "Pretraži pitanja o hadisima")*** bilježi Muslim, Knjiga o fitnama, poglavlje: Govor o Dedždžalu, njegov opis i ono što ga prati, broj: 2933.  

Prenosi Ebu-Hurejre, radijallahu anhu, da je Poslanik, sallallahu alejhi ve sellem, rekao: “Hoćete li da vam kažem nešto o Dedždžalu što nijedan poslanik nije rekao svom narodu? On je doista ćorav i doista će sa njim doći nešto poput dženneta i vatre, pa ono za što kaže da je ***[džennet](https://pitajucene.com/search/D%C5%BEennet/questions/ "Pretraži pitanja o džennetu")*** to je vatra! Ja vas doista upozoravam kao što je Nuh upozaravao svoj narod”. Hadis bilježi Buharija, knjiga: Hadisi o poslanicima, poglavlje: Allahove riječi: “Mi smo doista Nuha njegovom narodu poslali”, broj: 3338.  

Spas od Dedždžalove fitne je samo uz ***[znanje](https://pitajucene.com/search/znanj/questions/ "Pretraži pitanja o znanju")*** i rad. Pod znanjem se ovdje misli da se zna da je on od krvi i mesa, jede i pije, a uz to je, zbog svoje slabosti i nemoći, ćorav, a između očiju mu piše da je kafir. A neka savremena tumačenja u kojima se on nastoji prikazati kao neka neljudska pojava su batil i oprečna su šerijatskim tekstovima. Pod radom se podrazumjeva traženje utočišta Uzvišenog Allaha od fitne Dedždžala na zadnjem sjedenju svakog namaza, te da se nauči napamet deset prvih ajeta sure El-Kehf, jer je Poslanik, sallallahu alejhi ve sellem, rekao: “Ko nauči napamet deset prvih ajeta sure El-Kehf biće sačuvan od Dedždžala”. Hadis bilježi Muslim, Knjiga o namazu, poglavlje: Vrednost El-Fatihe i zadnjih ajeta sure El-Bekare, broj: 809.  

Ovo je najkraće što se može reći o Dedždžalu, a ako te zanimaju detalji moraš se vratiti na posebne knjige, predavanja ili tekstove na web stranicama koji govore o ovoj temi, jer je ova tema opširna. Ve billahi tevfik.


Na pitanje odgovorio: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


